সেপ্টেম্বর ২২, ২০১৮ - ২:০৩ অপরাহ্ণ News Code : 910047 Source : parstoday Link:
আবনা ডেস্কঃ বাংলাদেশের রাজধানী ঢাকাসহ দেশের বিভিন্ন জেলায় তাজিয়া মিছিলসহ নানা কর্মসূচির মধ্যদিয়ে শোকাবহ আশুরা পালিত হয়েছে।
কারবালার সে শোকাবহ ঘটনার স্মরণে গতকাল থেকে তাজিয়া প্রস্তুতি মিছিল, কাসিদা ও ধর্মীয় অনুষ্ঠানে অংশ নেয় ধর্মপ্রাণ মানুষেরা।
বাংলাদেশে আজ (শুক্রবার)রাজধানীর পুরাণ ঢাকার হোসেনি দালান থেকে সকাল ১০টা ১৫ মিনিটে শুরু হয় তাজিয়া মিছিল। ব্যাপক নিরাপত্তা ব্যবস্থার মধ্যে একইসঙ্গে রাজধানীর মোহাম্মদপুর, মিরপুর, বকশীবাজার, লালবাগ, পল্টন, মগবাজার থেকেও তাজিয়া মিছিল বের হয়। কারবালার শোকের নানা প্রতিকৃতি দিয়ে সাজানো হয় তাজিয়া মিছিল । মিছিলে বুক চাপড়ে, ‘হায় হোসেন, হায় হোসেন’ মাতম করে শোক প্রকাশ করেন অংশগ্রহণকারীরা। বেলা একটায় ঝিগাতলা মোড়ে ধানমন্ডি লেকের পাড়ে প্রতীকী ‘কারবালা’ প্রাঙ্গণে মোনাজাতের মধ্য দিয়ে শেষ হয় শোক মিছিল।
এদিকে আজ জুমা’র দিন হবার কারণে দেশের সকল মসজিদে বিশেষ করে কারবালার শহীদদের জন্য এবং সাধারণভাবে মুসলিম উম্মার শান্তি কামনা করে দোয়া করা হয়।
আশুরা উপলক্ষে আজকের আনুষ্ঠানিকতা প্রসংগে হেসেনী দালান ইমামবাড়া’র পরিচালনা কমিটির সদস্য এবং মুখপাত্র সাইয়েদ বাকের রেজা রেডিও তেহরানকে বলেন বিপুল সংখ্যক ধর্মপ্রাণ মানুষের অংশগ্রহণে শান্তিপূর্ণভাবে তাজিয়া মিছিল সম্পন্ন হয়েছে। আজকের তাজিয়া মিছিলে শিয়া ও সুন্নি সম্প্রদায়ের মুসলমানগন ছাড়াও অনেক হিন্দু ধর্মাবলম্বী মানুষও অংশ নিয়ে এটিকে একটি সাম্প্রদায়িক সম্প্রীতির মিছিলে পরিণত করেছেন।
তিনি জানান তাজিয়া মিছিল শেষ করে আসরের নামাজের পর “ফাকা শিকানী” (সারাদিনের অনাহার শেষে খাদ্য গ্রহণ) এবং সন্ধ্যায় শাম-এ গরীবা (অসহায়দের রজনী) পালনের মধ্য দিয়ে দিনের কর্মসূচী সমাপ্ত হবে ।
তারপর এশার নামাজ আদায়ের পর ধর্মপ্রাণ মুসলমানরা বিভিন্ন মসজিদ ও ইমামবাড়ায় নফল ইবাদত-বন্দেগি এবং জিকির-আজগার এর মধ্য দিয়ে রাত্রী যাপন করবেন।
তাছাড়া, প্রতিবারের মতো মহররম উপলক্ষে আঞ্জুমান-এ-পাঞ্জাতানি ট্রাস্ট আয়োজিত ১০ দিনব্যাপী শোক আলোচনা সভা অনুষ্ঠিত হয়।#